
asupra propunerii legislative privind stimularea şi sprijinirea căsătoriilor














		Biroul   permanent   al Camerei Deputaţilor a trimis, cu adresa nr. 369 din 22 ianuarie 1998, Comisiei pentru drepturile omului, culte şi problemele minorităţilor naţionale, propunerea legislativă privind stimularea şi sprijinirea căsătoriilor.


		În şedinţa din 17 februarie 1998, comisia a analizat propunerea legislativă şi a hotărât, cu majoritate de voturi, să nu-i dea aviz favorabil.


		Motivaţia ce întemeiază hotărârea comisiei are mai multe temeiuri. Este vorba, mai întâi, de faptul că, de principiu, situaţia demografică a ţării şi creşterea numărului de căsătorii nu se vor ameliora sensibil ca efect al introducerii unor prime acordate tinerilor care se căsătoresc, ci printr-o politică economică riguros articulată care să faciliteze crearea de noi locuri de muncă, creşterea veniturilor obţinute de tinerii căsătoriţi în urma angajării lor conform pregătirii şi competenţelor dobândite în procesul de instruire şi formare pe care l-au urmat, creşterea resurselor prevăzute în bugetul de stat în vederea subvenţionării, conform dispoziţiilor Legii nr. 114/1996, a părţii din dobânda ce se plăteşte pentru contractarea şi realizarea unei locuinţe decente de către tinerele familii. Apoi, se impune să fim prudenţi în ce priveşte eventualele măsuri vizând micşorarea fondului privind ajutoarele pentru şomaj deoarece, în perspectiva adaptării unor măsuri mai coerente de reformă structurală şi de restructurare este de aşteptat ca numărul şomerilorsă crească. Concomitent vor trebui aplicate politici de reconversie profesională care trebuie susţinute de resurse corespunzătoare.

